**BEJÖVŐ MOTIVÁCIÓS FELMÉRÉS (2022)**

**A Gazdaságtudományi Kar beszámolója a 2021/2022. tanév beiratkozó elsőéves hallgatók válaszai alapján**

A bejövő motivációs felmérések lényege, hogy megismerjük az Egyetemre belépő hallgatóink véleményét azzal kapcsolatban, hogy miért jelentkeztek a Miskolci Egyetemre, milyen segítséget tudott nyújtani az intézmény a választást illetően és ezáltal mennyire mondható sikeresnek az egyetem beiskolázási tevékenysége.

A kérdőívet 59, a Gazdaságtudományi Karra felvételt nyert és beiratkozott hallgató töltötte ki.

Alapszakon a felmérésben résztvevők 71,2%-a alapszakos, ezenbelül a legnagyobb arányban a gazdálkodási és menedzsment alapszakosok vannak (22%), utánuk a pénzügy és számvitel szak (20,3%), legalacsonyabb arányban az emberi erőforrások alapszakosok töltötték ki a felmérést.

A felmérésben résztvevők 27,03%-a mesterszakos hallgató. Ezenbelül a legtöbb hallgató a marketing szakról volt, utána az MBA szakos hallgatók, majd a vezetés és szervezés, valamint a számviteli szak hallgatói töltötték ki a felmérést. Ellátásilánc-menedzsment hallgató nem vett részt a felmérésben.

A kitöltők nagy része Miskolcon kívüli, de Borsod-Abaúj-Zemplén vármegyei településen rendelkezett állandó lakhellyel (47,5%). A kitöltők 40,7%-a Miskolcon rendelkezik állandó lakhellyel.

A felmérésben résztvevők véleménye alapján jól hasznosítható és értékes diplomát lehet szerezni.

Legfőbb információforrásként a felvi.hu internetes oldalt jelölték meg. Legalacsonyabb jelentőségű információforrásként a Miskolci Egyetem külső beiskolázási programjait jelölték, ami alapján javítani szükséges az informatív tájékoztatást a középiskolákban megtartandó beiskolázási tájékoztatók, programok során.

A kitöltők főként a versenyszférában szeretnének elhelyezkedni. A diplomától a kitöltők nagyrésze a magasabb jövedelmet várja el. Ezzel összefüggésben a jobb pozíciókat, magasabb beosztást és az ezzel járó magasabb életszínvonalat jelölték még meg.

A kitöltők saját elhatározásból vesznek részt a képzésen, választásukat könnyítette, hogy nagyrészt már az intézményről, a karról és az oktatókról is rendelkeztek előzetes információkkal.

A képzéssel kapcsolatosan a kitöltők az új szakképzettséghez tartozó új szakmai és elméleti ismereteket jelölték meg alapvető elvárásként. Ezentúl fontosan vélik az új gyakorlati anyag megszerzését is, illetve a munkaerőpiaci kompetenciák képzés általi fejlődését is.

Összegezve az adatokat látható, hogy a gazdálkodási és menedzsment alapszakos hallgatók vettek részt nagyobb arányban a felmérésben. Felvételi idején a legjobb információforrásként a felvi.hu honlapot jelölték meg, legalacsonyabb minőségű forrásként a beiskolázási programokat jelölték. Ezek alapján a beiskolázási programokat fejleszteni szükséges, sokkal informatívabbnak, részletesebbnek kell lenni, ami releváns információkat tartalmaz a felvételi eljárással, a bemeneti követelményekkel kapcsolatban. A diplomás léttől a magasabb jövedelem és az ehhez az úthoz vezető jobb pozíciók, magasabb beosztások motiválják a válaszadókat. Mivel véleményük alapján fontos, hogy a képzéseken új ismeretanyagot kapjanak, új gyakorlati anyaggal is tudjanak foglalkozni az alapképzéshez képest, mindenképpen szem előtt kell tartani a különböző szakokon oktatott kurzusok tantervének összeállításánál. A tananyagok naprakésszé tétele és a tudományos eredmények követése, illetve beépítése a tananyagba alapvető elvárás a hallgató részéről. Ezentúl érdemes az egyes, olyan kompetenciák fejlesztését is beleilleszteni a tananyagba, melyek a KKK-ban is meg vannak határozva az adott képzésre vonatkozóan, főként, ha ezek összhangban vannak a válaszadók által megjelölt kevésbé erős kompetenciákkal (gyakorlati feladatok, esettanulmányok, szituációs játékok megoldásával).